**Országosan egyedülálló angol nyelvű biotechnológia BSc képzést indít a PTE gyógyszerészkara**

**Világszerte keresett tudást, rengeteg különböző karrierutat és már az oktatás ideje alatt konkrét ipari tapasztalatot ígér az angol nyelvű biotechnológia BSc képzés, amely jövő szeptemberben indul a PTE Gyógyszerésztudományi Karán.**

A biológiát, biokémiát, informatikát és a műszaki tudományokat ötvöző alkalmazott tudományág, a biotechnológia életünk rengeteg szegmensét hatja át. A magasan képzett biotechnológus elengedhetetlen a modern vakcinagyártáshoz, ugyanakkor munkája a mezőgazdaságban, az élelmiszeriparban és az egészségügy szinte minden ágában is létfontosságú.

Jól képzett biotechnológusokra óriási igény van, a kiterjedt pécsi biotechnológiai kutatások és ipari kapcsolatok pedig garantálják, hogy a PTE Gyógyszerésztudományi Karon végző hallgatók egyrészt naprakész tudást szerezzenek, másrészt akár már egyetemi éveik alatt dolgozni kezdjenek. Ráadásul a magas szintű ipari kapcsolatoknak köszönhetően a Pécsett végző diákokat akár a tágabb régióban is tárt karokkal várják majd a biotechnológiai cégek.

Pécsett 2010 óta létezik angol nyelvű biotechnológiai mesterképzés, melynek indulását követően felmerült az igény, hogy egy alapképzéssel egészítsék ki. A helyzet, ideértve a biotechnológiai ipar óriási mértékű fejlődését is, most érett meg erre. A pécsi biotechnológia BSc képzés unikálisnak számít az országban abból a szempontból, hogy a képzés nyelve angol.

*„A biotechnológia borzasztóan gyorsan fejlődik, a szakmai nyelve pedig az angol. Mindez azzal jár, hogy a szakirodalom és a tananyag fordítása mindig legalább egy lépéssel a kurrens fejlemények után jár, azaz valóban naprakész tudást úgy lehet szerezni, ha a képzés angol nyelven folyik – arról nem beszélve, hogy számos biotechnológiai cégnél az angol a munkanyelv, amit a nálunk végző hallgatók már magas szinten fognak használni”* – fejtette ki dr. Pongrácz Judit professzor, a Gyógyszerészi Biotechnológia Intézet és egyben az új szak vezetője.

Hozzátette, a biotechnológus képzés azokat várja, akik szerteágazó természettudományos-műszaki érdeklődéssel rendelkeznek, hiszen a biotechnológia különböző területeket metsz át a biológiától kezdve a kémián, fizikán át egészen az informatikáig.

*"Egy biotechnológus rengeteg mindennel foglalkozhat, és rengeteg minden lehet: súlyos betegségek gyógymódjait kutathatja, a termőföldek megtisztításán dolgozhat, szavatolhatja az ételek biztonságát, kézműves söröket állíthat elő, és a sor majdnem végtelen. Ahhoz, hogy lássa valaki, hogy mire képes ezzel a képzettséggel és tudással, meg kell ismernie a lehetőségeket, és mi ezt szeretnénk nyújtani a képzés során, legyen szó akár a gyógyszerészeti, orvosi vagy környezeti biotechnológiáról. Örömmel várjuk azokat, akik kellően nyitottak és készen állnak a szerteágazó ismeretanyag elsajátítására azokat, hogy együtt művelhessük ezt a szerintem fantasztikus diszciplínát"* - fogalmazott dr. Pongrácz Judit.

A pécsi biotechnológia BSc képzés iránt már most nagy az érdeklődés: magyar és külföldi diákok sora jelezte, hogy itt szeretné folytatni tanulmányait 2022 szeptemberétől. A 48 újdonsült pécsi biotechnológus hallgatót a megújult gyógyszerészi és orvoskari épületek és világszintű laboratóriumi eszközpark várják majd.

*A PTE GYTK új szakjáról dr. Pongrácz Judit egy hosszabb interjú keretében beszélt, mely a pécsi gyógyszerészkar honlapján olvasható:* [*https://gytk.pte.hu/hu/hirek/hir/14488*](https://gytk.pte.hu/hu/hirek/hir/14488)*. A fotókat készítette: Lókodi Dávid/PTE GYTK.*

*A biotechnológia BSc képzés kapcsán az Univ TV is forgatott egy riportot, mely itt látható:* [*https://www.youtube.com/watch?v=xoZ41IECmrc&ab\_channel=PTE1367*](https://www.youtube.com/watch?v=xoZ41IECmrc&ab_channel=PTE1367)

*A képzéssel kapcsolatos részletek az alábbi linken érhetők el:* [*https://felvi.aok.pte.hu/biotechnologia-bsc*](https://felvi.aok.pte.hu/biotechnologia-bsc)